Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 705

2. A közlekedési szakmai alapozó oktatás célja A szakiskolában a 10. évfolyamon a szakmai alapozó oktatás tantárgy tanításának célja a közlekedéstechnikai szakképesítések közös (elméleti és gyakorlati) szakmai ismereteinek oktatása; készségek, képességek fejlesztése folyik. E tantárgyak keretében a tanulók az általános szakmai ismeretek elsajátítása mellett megismerkednek a kiválasztott szakmacsoport jellemző technológiáival, az itt használt anyagokkal, megismerik a szakmacsoportba tartozó szakképesítéseket, ezáltal segítséget kapnak az Országos Képzési Jegyzékben szereplő, számukra leginkább megfelelő szakképesítés kiválasztásához. A tananyag tanításának célja, hogy fejlessze és erősítse a tanulók képességeit, készségeit, bővítse, rendszerezze és elmélyítse a közismereti tantárgyak keretében tanultakat. Szerezzék meg a tanulók mindazokat az általános gépészeti ismereteket, képességeket, amelyek tanulmányaik folytatásához, a választott szakma elméleti és gyakorlati ismereteinek elsajátításához és a majdani gyakorlati munkavégzéshez szükségesek. Fejlessze a tanulók műszaki szemléletét, kreativitását, logikus problémamegoldó gondolkodását, célirányos műszaki feladatmegoldó képességét. 2006/79/II. szám Az elsajátítás során fejlődjenek a tanulók majdani szakmai tantárgyak tanulásához szükséges képességei. Különösen az ismeretelemzés-értékelés, fogalomalkotó gondolkodás, a kreativitás, a tapasztalatszerzés és ismeretalkalmazás képessége, az algoritmus-alkalmazási, számítási és rajzképességek, a szóbeli és írásos, ill. rajzi szakmai kommunikációs képességek. A tanulókban alakuljon ki, fejlődjön, erősödjön meg saját munkájukkal szembeni igényessége. Szakmai tudásuk legyen átgondolt, célszerű, eredményes, a szóbeli kommunikációban törekedjenek a szakkifejezések szabatos és helyes használatára, írásos munkáikban, rajzfeladataikban az igényes külalakra, számításaikban a pontosságra. Szokjanak hozzá a tanuláshoz, az önálló produktív feladatmegoldáshoz, érezzék meg a tanulási eredmények, sikerek értékét, örömét. Váljon tudatos döntéssé a szakmaválasztás, erősödjék a tanulási és szakmai motiváció. Ismerjék meg, fogadják el, és tudatosan alkalmazzák a szakmai tevékenységek végzéséhez szükséges magatartási szabályokat, magatartásformákat. A szakmai alapozó oktatás alapvető feladata azoknak a készségeknek, képességeknek a fejlesztése, amelyek a szakképzésbe való belépéshez feltétlenül szükségesek. Tevékenységük során alakuljon ki, fejlődjön és erősödjön a szakmához, a választott munkához, életpályához való kötődésük. Alakuljon ki és erősödjön a tanulókban a kötelességtudat, a felelősségérzet, mások munkájának, eredményeinek, teljesítményének tisztelete. Lássák meg a környezet, a technika, a szakma mögött az embert és a természetet, tiszteljék annak értékeit. A tanulók legyenek képesek a feladatok megoldásában alkalmazni a tanult törvényeket, eljárásokat, módszereket, ismerjék meg az anyagok tulajdonságait, előállításuk módját, felhasználási lehetőségeit, tudjanak véleményt alkotni az egyszerű szerkezeti elemekről, műszaki megoldásokról. A tanulók legyenek tájékozottak az anyagok tulajdonságairól, felhasználásukról. Alkalmazzák az egyes tantárgyakban tanult, itt felhasználható ismereteiket, kompetenciákat. Használják szakszerűen a rajzeszközöket, helyesen alkalmazzák a szabványokat, jól értelmezzék a műszaki rajzokban megjelenő információkat. Legyenek képesek a rajzokat a megfelelő tárgyakkal pontosan és részletesen összevetni. Tudják alkalmazni műszaki ismereteiket a gépelemekkel kapcsolatos egyszerűbb számítási feladatokban. Tudjanak megadott szempontok szerint elemezni, értékelni, legyenek képesek rajzok, leírások valóságos tárgyak, modellek alapján megérteni műszaki megoldásokat. Tudjanak szabványokat, katalógusokat, műszaki táblázatokat kezelni, alkalmazni azokat mint műszaki ismeretforrást. A tanulók tudásuk alapján – további szakmai tanulmányaik során is – legyenek képesek a tanult fogalmakat, törvényeket, módszereket, ismereteket, eljárásokat alkalmazni. Gyakorlatias, sokszínű, tartalmas, aktív tanulói magatartást és pozitív tanulási élményeket is eredményező bemutatással keltse fel a tanulók érdeklődését a szakmacsoport szakmai tevékenységeinek gyakorlati és elméleti alapjai iránt. Mutassa be a gépészet fejlődési tendenciáit, bizonyítsa be gazdasági jelentőségét. Mutassa be a szakmacsoport szakképesítéseiben dolgozók tevékenységeit, a szakmacsoport sajátosságait, távlatait. Segítse a tanulókat leendő szakmájuk kiválasztásában, egyéni életpályájuk reális megtervezésében. Alakítsa ki a tanulókban az igényességet saját magukkal és munkavégzésükkel szemben, felelősségérzetet környezetükkel és embertársaikkal szemben. A tananyagtartalom lehetőséget biztosít az elméletben tanultak gyakorlati alkalmazására, bővíti a tanulók műszaki tevékenységeinek körét. Lehetőséget teremt a szakmai elméleti és gyakorlati tananyag elsajátításához szükséges képességek, készségek fejlesztéséhez, a szakmacsoport 2006/79/II. szám szakképesítéseinek munkaköreiben szükséges megfelelő magatartás kialakulásához, a tanulási és szakmai motiváció fejlesztéséhez, megerősítéséhez. Körültekintő, igényes, pontos és biztonságos munkavégzésre, tudatos és felelősségteljes szakmai magatartásra nevel.

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes